登齊雲樓
作者：孔平仲
朝代：宋

paragraphs: 登彼齊雲樓，下視江州城。
城前俯大江，流水與天平。
人烟疏復密，漁舟縱復橫。
其下各有人，人各有所營。
意氣充宇宙，機巧鬭生獰。
蠢然大塊中，何異蟻蝨蠅。
天地一何廣，人物一何微。
蠻氏與觸氏，紛爭誰是非。
就令有所得，究竟欲何爲。
所以達觀人，事事棄置之。
登彼齊雲樓，覽世良可悲。
不如飲美酒，浩歌醉言歸。